吳獻臺

吳獻台（），字啓袞，號霞城，晚年更署素心居士，福建莆田縣黃石鎮（今莆田市荔城区黄石镇）人。明朝政治人物。

 生平 
萬曆四年（1576年）丙子科福建鄉試第十四名，萬曆八年（1580年）庚辰科會試第二十二名，登三甲第十三名進士。户部觀政，本年授紹興府推官，丁憂归乡。十三年复除濟南府推官，充本省乡试同考官，十六年仍充本省乡试同考。十七年升吏部主事，十八年升考功司员外郎，十九年出為浙江按察司副使，二十二年升本省布政使司右參政，二十五年升本省按察使，二十六年十一月升本省右布政使，任內有惠政。二十八年七月轉山西左布政使，二十九年五月调补江西左布政使，三十四年二月擢順天府府尹，三十五年正月考察调簡《萬曆八年庚辰科進士履歷便覽》，致仕歸里，卒年八十一毕自严《顺天府尹霞城吴公墓志铭》：大京兆吴霞城先生，余生平受知第一恩师也。余自髫龄，遭家不造，外侮繁兴，先封公亟望成立。自辛巳冬即出应童子试，而屡龃龉于郡邑，愈下惟发愤。至丙戌春，年十八岁矣，再值里选，惴惴惧不得当。维时济南太守为约斋李公，云间名家也。先生以名进士为郡司理，雅相契重，推为文坛牛耳。府试品题多出先生手。已取余第三，尚未发案，外无从知，恐不获隽，复赴告考，又属先生为政。时济下三十属赴告考者可数千人，独拔余为首，大加击节，而以先兄岁贡讳自慎者次之。不俟放榜，辄召谒见，称赏不置。又立试数题，皆许可。余自分落魄已久，一朝得此知遇，真生平殊遘。继入督学屠公道试，余与先兄同列府庠，得时领先生明诲。又辱守道薛公物色，招余兄弟衙斋诵读。每谒先生，辄命题课艺，耳提面命，所为勖其勤而警其惰者，不啻慈父之于爱子也。越二载，戊子，余叨荐乡试，出惺宇张公房，而感恩怀知在三之谊，视房师有加焉。己丑，余应春闱下第，先生入为铨部郎，余走济下，送别郊外。先生在铨衡甚有令誉，而以抗直不阿，遂从外转。比余壬辰成进士，谒选得云间司理，则先生旬宣两浙久矣。吴越密迩，遣使通贽，大相慰藉。戊戌秋，余以司理历俸六年，转刑曹郎，入浙四明辞盐直指袁公道经武林，则先生方为廉宪，政范清肃，芳闻籍甚。衙斋小坐，握手道故，并与诸世兄晤对，亟以道义名节相期许，蔼然骨肉也。甲辰，先生以江左右方伯入觐，余时待罪冬官，得再睹丰采，佩服教指，五内洒然。事竣，抗章乞骸，部覆勉留，而先生高卧家园，竟不复抵任矣。无何，即家起大京兆，恳辞不赴。此其难进易退，出处大节，岂不超然远出尘寰之上哉！嗣余薄游中外，强半家食，驰驱南北，多居塞上，益与先生音问杳然。乙丑春，余待罪津门，忽从邸报见八闽举荐地方人才疏，知杖履无恙，亟颛力往讯。力旋，得手书数纸，颜筋柳骨，依然济下品题铅椠墨妙也，益令人勃勃神往矣。未几，叨转留宪，岁杪历任。丙寅，再转留计，值珰熖益炽，即挂冠亟归。丁卯夏，维扬周君觐光俨然莅草堂焉，实先生肺腑亲也。方先生寄书时，谓余在留都耳，不知已归也。盘桓数日，报牍南还，自是鳞鸿绝矣。戊辰夏，余叨起计部，碌碌戎马钱谷之间，迄无宁晷。方拟觅便往候兴居，而副郎林君一柱者，为先生同里内戚，以庚午春持世兄太学君祖学、文学君祖越、祖擢讣书见贻，始知先生于戊辰孟冬已作古人。痛哉！先生生平和而能介，风轨遒整，倏然不滓，辙迹所至，咸切庚桑畏垒之戴，而菁莪作人，棫朴造士，恬退止足，枕石漱流，雅有古先贤之风焉。乃先生所自状者，一切韬晦不言，惟取林下隐居数事，以明无憾，而卒皈依于西方之教，则其素位而行，耻为夸诩，与世之大言不惭、好自标榜者异也。诸世兄以墓石见托，先之束帛。余即不文，而不忍负先生大德，则缕述其当年知遇之奇，与所目击出处之大者，漫为削稿，以自附于门墙思慕之义。按状：先生讳献台，字启衮，别号霞城，晚而更署素心居士，表厥志也。裔出唐屯田员外郎祭公之后，十数传而讳富者，为先生八代祖。富子洪，洪子熊，并有隐德。至熊子希贤，官翰林侍读学士，封熊如其官。希贤子彰善，彰善子正谊，累赠江西左方伯，配林氏，累赠夫人，为先生大父母。正谊子三，畏，广信郡丞，累赠江西参政、江西左方伯，配程氏，累赠夫人，为先生二尊人。两代貤恩，悉以先生贵。而郡丞公先起家台州宁海学博，程夫人生先生署中。括苍山川奇胜，赤城石壁如霞，故赠公取以命先生名号，盖当日期望之意，业甚远且大。而先生果以万历丙子领乡荐，庚辰捷南宫。初授绍兴司李，复除济南，升吏部，历四司主事、考功员外郎，例迁台州宪副，即先生发祥地也。旋晋大参，仍分守宁绍台，寻转按察使右方伯，先后仕浙最久，亦异矣。嗣改江右左辖，值入觐乞休不遂，径解组回籍。及升顺天府尹，始得请致仕。从此山静日长，或读释道诸书，或吟长庆、法藏二集，或临卫生帖，或散步兰渚大堤，徜徉于云烟水月之下，凡二十五年，然后骑箕从九仙游。距生嘉靖戊申之岁，得寿八十有一。先生自以为备造物清福，洵不虚矣。子五，孙三，曾孙四。此先生自状世系行藏、子孙崖略，而余复按之若此。至所树德若功，既不自表异，即余前所论次，亦何能悉底里？顾余回环状中语，更有一言欲质先生于九京者。计先生悬车之日，政礼可以为卿之年，而视京兆若敝蹝，急流勇退，得失之心澹矣。捐馆舍在大耋，而手营玄丘于念载之前，临革自为行状，若彭泽豫作诔词，全无恐怖，生死之心亦澹矣。在世了了，来世亦应了了。乃遗语送终无荐牲食，惟延高僧诵内典，以惬素心，将为来世法缘，是果于西来意何居？余得而窥之矣。曹溪有言：「常自见己过，即与道相当。」古人圣贤仙佛只在日用人伦上修持，故先生居官到处有声，而状乃自歉悠悠禄食无功朝常，无裨氓庶，林下比逍遥游，而状称不愧此心者，独在建修先人祠墓，冀释怨恫，此即是真忏悔、真行业。心迷法华转心悟转法华戒牲延诵之嘱，犹羊鹿牛权设云尔。余本不知禅，第恐人疑先生落二乘，故僭拈此一段与先生相质，先生以为然否？先生藏骨之山，厥名泰林，负兑趾震中穴先生，左林夫人，右侧室周氏，辋川堪绘，盘谷可歌，先生所自卜也。先生传神之照，厥质纯素，欲晦弥扬，上不负国，下不负亲，远不负祖宗，非愚非智，简简惺惺，所自写也。先生之作备矣，无容赘矣。无已，则绎焉而系以铭。铭曰：大道无岐，至德时迁。既壮乃行，未老归田。繇孔印释，得鱼忘筌。惟忠惟孝，亦儒亦禅。彼纷奴主，曷窥行圆。壶公之侧，先生幽阡。幕天席地，襟𪩘带泉。三立不朽，霞光长县。有报斯获，余庆用骈。谓余阿好，盍视遗编。。

 家族 
曾祖吳彰善；祖父吳正誼；父吳三畏，曾任府同知。母程氏。嚴侍下。兄獻文、道立（知州）、獻策、獻元。弟獻陛。

 著作 
有《綠蘿軒存稿》。

參考文獻

《莆田縣志》

Xian
Category:莆田人
Category:明朝濟南府推官
Category:明朝吏部主事
Category:明朝吏部員外郎
Category:明朝浙江按察司副使
Category:明朝浙江布政使司參政
Category:明朝浙江按察使
Category:明朝浙江右布政使
Category:明朝山西左布政使
Category:明朝江西左布政使
Category:明朝順天府府尹
Category:明朝紹興府推官